סידני מק'לוכלין-לברון

סידני מק'לוכלין-לברון (באנגלית: Sydney McLaughlin-Levrone; נולדה ב-7 באוגוסט 1999) היא אתלטית אמריקאית, האלופה האולימפית (טוקיו 2020), אלופת העולם (יוג'ין 2022), סגנית אלופת העולם (דוחה 2019) ושיאנית העולם בריצת 400 מטר משוכות (50.68 שניות). אתלטית השנה בעולם (2022).

ביוגרפיה
מק'לוכלין נולדה בניו ג'רזי, אחת מארבעה ילדים של וילי ומרי. הוריה היו אצנים וכך גם אחיה הגדול טיילור המתחרה במסגרת אוניברסיטת מישיגן. בדצמבר 2013 שברה את שיא מדינת ניו ג'רזי בריצת 300 מטר בזמן של 38.55 שניות. ב-2014 סיימה שנייה לאחר שמיר ליטל באליפות ארצות הברית עד גיל 20 בריצת 400 מטר משוכות בזמן של 55.63 שניות, שיא ארצות הברית לנערות עד גיל 14. באליפות העולם באתלטיקה עד גיל 17 שהתקיימה בקאלי ב-2015 זכתה במדליית זהב בשיא אליפות של 55.94 שניות.

2016
ב-2016 סיימה שלישית במבחנים האמריקאים לקראת אולימפיאדת ריו דה ז'ניירו, היא שיפרה את שיאה האישי ל-54.15 שניות, תוצאה שהיא שיא עולם עד גיל 20. היא נבחרה לאתלטית העונה בתיכונים בארצות הברית. במשחקים האולימפיים השיגה תוצאה של 56.22 שניות במקצה חצי הגמר ולא העפילה לגמר. ביוני 2017 שיפרה את שיא העולם עד גיל 20 כשקבעה תוצאה של 54.03 שניות באליפות התיכונים של ניו ג'רזי.

2017
בשנת 2017 החלה ללמוד ולהתחרות במסגרת אוניברסיטת קנטקי. במרץ 2018 קבעה שיא עולם עד גיל 20 בריצת 400 מטר באולם של 50.36 שניות, והשיגה שיא אישי של 22.68 שניות בריצת 200 מטר, המדרג אותה רביעית בכל הזמנים לגילאי עד 20. באותו החודש קבעה גם שיא אישי של 50.07 שניות בריצת 400 מטר באצטדיון, ושיא אישי של 22.39 שניות בריצת 200 מטר באצטדיון, תוצאה שאף היא מדרגת אותה רביעית בכל הזמנים לגילאי עד 20.

2018
באפריל 2018 שיפרה את שיא העולם לגילאי עד 20 בריצת 400 מטר משוכות עם תוצאה של 53.60 שניות. במאי 2018 שיפרה שיא זה לתוצאה של 52.75 שניות, שדירגה אותה תשיעית בכל הזמנים. לאחר שנה באוניברסיטת קנטקי הודיעה ביוני 2018 כי היא תתחיל להתחרות כמקצוענית.

2019
באליפות העולם שנערכה בדוחה, קטר באוקטובר 2019 היא זכתה בשתי מדליות, זהב וכסף. מדליית כסף בשיא אישי חדש של 52.23 שניות, אחרי דלילה מוחמד מארצות הברית שקבעה שיא עולם של 52.16 שניות ולפני ראשל קלייטון מג'מייקה (53.74 שניות). תוצאתה של מק'לוכלין דירגה אותה שנייה בכל הזמנים באותה העת. מדליית זהב בריצת שליחות 4X400 מטר בתוצאה של 3:18.92 שניות, לפני פולין (3.21.89 דקות) וג'מייקה (3.22.37 דקות).

2021

אלופה אולימפית ושיאנית עולם
באליפות ארצות הברית והמבחנים האמריקאיים לקראת אולימפיאדת טוקיו (2020) שנערכו ביוג'ין, אורגון ביוני 2021 היא זכתה במדליית זהב בשיא עולם חדש של 51.90 שניות, לפני שיאנית העולם הקודמת דלילה מוחמד (52.42 שניות) ואנה קוקרל (53.70 שניות).
במשחקים האולימפיים עצמם היא זכתה בשתי מדליות מדליית זהב, בריצת 400 מטר משוכות בשיא עולם חדש של 51.46 שניות, לפני דלילה מוחמד (51.58 שניות) ופמקה בול מהולנד (52.03 שניות) ובריצת שליחות 4x400 מטר ביחד עם אליסון פליקס, דלילה מוחמד ואתינג מו בתוצאה של 3:16.85 דקות, לפני פולין (3:20.53 דקות) וג'מייקה (3:21.24 דקות).

2022
באליפות ארצות הברית שנערכה ביוג'ין ב-25 ביוני 2022 היא זכתה במדליית זהב בריצת 400 מטר משוכות בשיא עולם חדש של 51.41 שניות.

אלופת עולם
באליפות העולם שנערכה ביוג'ין ב-22 ביולי אותה שנה היא זכתה בשתי מדליות זהב, בריצת 400 מטר משוכות בשיא עולם חדש של 50.68 שניות, לפני פמקה בול (52.27 שניות) ודלילה מוחמד (53.13 שניות) ובריצת שליחות 4x400 מטר ביחד עם טליתה דיגס, אבי שטיינר ובריטון וילסון בתוצאה של 3:17.79 דקות, לפני ג'מייקה (3:20.74 דקות) והממלכה המאוחדת (3:22.64 דקות).

2023
באליפות ארצות הברית שנערכה ביוג'ין ב-8 ביולי 2023 זכתה במדליית זהב בריצת 400 מטר בתוצאת השנה בעולם ובשיא אישי חדש של 48.74 שניות, לפני בריטון וילסון (49.79 שניות) וטליתה דיגס (49.93 שניות). התוצאה שקבעה מדרגת אותה במקום עשירי בכל הזמנים ורחוקה 4 מאיות משיא ארצות הברית. ביטלה את השתתפותה ימים ספורים לפני פתיחת אליפות העולם בבודפשט, עקב פציעה בגיד האכילס.

שיאים אישיים

אצטדיון
 ריצת 200 מטר: 22.39 שניות (2018)
 ריצת 400 מטר: 48.74 שניות (2023)
 ריצת 400 מטר משוכות: 50.68 שניות (2022), שיא עולם

אולם
 ריצת 200 מטר: 22.68 שניות (2018)
 ריצת 400 מטר: 50.36 שניות (2018)

קישורים חיצוניים

 Take a look at Sydney McLaughlin's track and field career statistics
 פרופיל באתר אוניברסיטת קנטקי

הערות שוליים

רצות משוכות אמריקאיות
אתלטיות אולימפיות אמריקאיות
שיאניות עולם באתלטיקה
אלופות עולם באתלטיקה
אלופות אולימפיות: ריצת 4X400 מטרים
אלופות אולימפיות: ריצת 400 מטרים משוכות
אתלטיות באולימפיאדת ריו דה ז'ניירו (2016)
אמריקאים שהופיעו ברשימת טיים 100 נקסט
אתלטית השנה בעולם
אמריקאיות שנולדו ב-1999
רצות אמריקאיות באולימפיאדת טוקיו (2020)
אלופות אולימפיות אמריקאיות באולימפיאדת טוקיו (2020): אתלטיקה